Baaise Tristan verower goud WORLD LASER RUN-BYEENKOMS | News24
Baaise Tristan verower goud WORLD LASER RUN-BYEENKOMS
Keira van Heerden (9), Tristan Marais (9) en Jason Archibald (9) met die medaljes wat hulle verower het by die World Laser Run-byeenkoms, wat aan die begin van die maand in Portugal gehou is. Foto: WERNER HILLS
LISSABON in Portugal was "baie warm", maar daar was beslis nie tyd vir roomys eet nie, vertel Keira van Heerden (9) wat saam met Jayson Archibald (9) 'n bronsmedalje op die World Laser Run-byeenkoms verower het.
Dit is aan die begin van September gehou.
Keira, 'n leerling aan Collegiate Junior School for Girls en Jayson van Grey Junior School in Port Elizabeth, het die derde plek behaal in die aflos-nommer waarin om die beurt 400 m gehardloop en dan weer met 'n laserpistool na 'n teiken geskiet moes word.
Tristan Marais (9) van die ­Laerskool Summerwood het weer goud in die o.11 hardloop-skiet-hardloop-nommer behaal. Boonop was hy 'n volle tien sekondes voor die deelnemer wat in die tweede plek geëindig het.
"Toe ek besef hy wen, het ek sommer in trane uitgebars," vertel Simoné, sy ma.
"Dit was boonop my verjaardag, so dit was die perfekte geskenk. Tristan het baie, baie hard gewerk en hy is 'n puik atleet wat al die OP-tweekamp span ook gehaal het. Ek dink hy verdien beslis die medalje."
Tristan, wat vir die eerste keer oorsee gereis het en nie uitgepraat kan raak oor sy medalje nie, glo ook dat sy "harde werk en toewyding" nie verniet was nie.
Dié harde werk sluit onder meer in vier dae 'n week se draf met 'n afrigter, naelloop en oefen om sy teiken met 'n laserpistool raak te skiet.
"Ek wil eendag 'n rugbyspeler én atleet wees," sê hy. "Ek speel ook krieket en swem en tennis en hokkie en doen twee- en driekamp. My huiswerk doen ek maar in die kar wanneer ons ry."
Vir Keira staan Portugal se hitte voorop, hoewel sy ook trots is op haar gedeelde bronsmedalje. Sy het sesde gekom in haar individuele item.
"Portugal was baie, baie warm. Ek het teen kinders van soos Frankryk en Portugal gehardloop en ek het saam met Jayson 'n bronsmedalje gekry."
Jayson het die vierde plek in sy individuele item behaal.
Die Laser Run-byeenkoms word deur die Union International de Pentathlon Moderne (UIPM) aangebied en moedig juis die deelname van jonger atlete aan sodat hulle vroeg aan moderne vyfkamp blootgestel kan word om later aan die volle Olimpiese Vyfkampspele te kan deelneem. – ALVENÉ APPOLLIS